text: Politiker: Rensningsanlæg til 26 millioner bliver spild af penge
  19 november 2014 kl. 11.37
  Horsens Kommune har netop opført et nyt rensningsanlæg på den lille ø Endelave, men en miljøtilladelse til et havbrug gør investeringen nyttesløs, mener politiker.
  Kommunen er til grin. Det mener formanden for Teknik- og Miljøudvalget, Ole Pilgaard Andersen. Kommunen har for nylig etableret et spildevansrensning på øen, som sparer miljøet 321 kg fosfor. Tilladelsen til det nye havbrug vil udlede 2.900 kg fosfor om året.
  - Jeg er rigtig træt af situationen. Vores investering på 26 millioner er jo spild af penge, når Miljøstyrelsen giver miljøtilladelse til et havbrug ved øen, siger formanden i Teknik- og Miljøudvalget, Ole Pilgaard Andersen, til TV SYD.
  Horsens Kommune har den 5. juni i år sendt en klage til Miljøstyrelsen over miljøgodkendelsen til Hjarnø Havbrug A/S, som vil have et havbrug i fuld produktion i 2016 på Endelave.
  